Helias, Dei gratia, dictus abbas et conventus Sanctæ-Columbæ Senonensis, omnibus has litteras inspecturis, in Domino salutem. Notum fieri volumus inter nos, ex una parte, et communitatem ville Misseriaci, ex alia, controversiam diu fuisse super quodam nemore quod dicitur les Espoisses de Misseriaco; nos enim fundum terre ipsius nemoris cum eodem nemore nostrum esse dicebamus; quem fundum dicta quedam communitas, nomine juris, esse non negabat; quod vero nemus ipsum suum esse unanimiter asserebat; tandem inter nos et ipsam communitatem, plurimorum consilio jurisperitorum virorum, concordia est hoc modo reformata: nos quidem prefati nemoris de quo tres partes fieri statutum est, tertiam partem que respicit ad nemus de Gizy, liberam ab omni consuetudine, justicia et exactione aliorum in perpetuum sumus habituri, excepto quod quidam miles, nomine Manasses, quintam partem ejusdem tertie partis perpetuo jure possidebit; de hac tertia parte, excepta quinta parte predicta, quicquid voluerimus faciemus; jamdicta autem communitas duas reliquas partes sepedicti nemoris ad opus proprium possidebit; nichil enim ex ipsis partibus cuilibet, nisi sit in dicta villa Misseriaci manens, dare vel vendere de jure poterit nec subtrahere, quolibet modo, ad alienos; usus sive fundus terre ipsarum duarum partium, si extirpate fuerint, que quidem sine assensu communitatis prefate non poterint extirpari, custodia quoque, forefactum et justicia; apes etiam, si ibi invente fuerint, nostre et predicti militis erunt jurisdictionis, quatuor videlicet partes nostre erunt et quinta ipsius militis; siquidem nos et idem miles non duos insimul maiores in prefata villa Misseriaci sed unum tantummodo constituemus, cum forefactum ab uno vel a pluribus sepedicte communitatis in duabus partibus nominatis captum, nomine nostro et predicti militis esse tradendum, quod sine voluntate ipsius communitatis nullatenus est dimittendum. Hujus autem facti memoria ne processu temporis evanescat, hanc cartam notari fecimus et sigilli nostri munimine confirmari. Actum, anno Domini Mº Cº XCº octavo.